Deur Jana Breytenbach 14 Mei 2019 09:53
Die polisie is op soek na vier mans wat Maandagaand ’n boer van Bonnievale in die Wes-Kaap vermoor en sy vrou ernstig beseer het.
Lt.kol Andrè Traut, provinsiale polisiewoordvoerder, het bevestig die 55-jarige boer en sy vrou van dieselfde ouderdom is omstreeks 18:30 deur vier verdagtes as gyselaar gehou.
Die verdagtes was gewapen en het die boer se vrou met ’n skerp voorwerp gesteek, maar sy het dit reggekry om te ontsnap en na die bure se plaas te vlug. Sy is glo ook met kookwater op haar rug gebrand.
Traut sê die vrou het dadelik die polisie ontbied, maar haar man se lyk is sowat 200 m van hul huis gevind. Hy is vermoor.
“Die verdagtes het met twee vuurwapens gevlug en moet nog opgespoor word.”
Die oorledene se naam is aan Netwerk24 bekend, maar sal eers later bekend gemaak word.
Traut het mense gevra wat moontlik enige inligting oor die voorval het om die polisie se Stop Misdaad-nommer by 08600 10111 te skakel.
Meer oor: Bonnievale | Moord | Misdaad | Plaasaanval
Egpaar van plaas in Bonnievale se lyke in bed gekry